**NOTĂ INFORMATIVĂ**

**la proiectul hotărîrii Guvernului pentru aprobarea Planului de acţiuni de stabilizare şi relansare economică a Republicii Moldova pe anii 2015-2017**

Proiectul hotărîrii Guvernului pentru aprobarea Planului de acţiuni de stabilizare şi economică a Republicii Moldova pe anii 2015-2017 (în continuare – Plan de acţiuni) a fost elaborat în scopul identificării şi aprobării unei agende comune de măsuri, orientate spre gestionarea şi minimizarea riscurilor de ordin intern şi extern, care au generat distorsiuni de ordin economic şi financiar, şi anume: majorarea deficitului bugetar; contractarea cererii agregate de consum; reducerea importurilor şi exporturilor; reducerea remitenţelor; micşorarea ritmului de creştere a fluxului investiţiilor străine directe; încetinirea dezvoltării tuturor sectoarelor economiei; creşterea numărului de şomeri, inclusiv din contul emigranţilor reveniţi în ţară, etc.

În vederea asigurării unei abordări coordonate în identificarea setului de acţiuni necesare a fi întreprinse şi integrarea eforturilor în vederea înlăturării efectelor crizei şi demarării proceselor de recuperare economică, la elaborarea Planului de acţiuni au fost implicate atît autorităţile administrative centrale, cît şi instituţiile de stat relevante: Banca Naţională a Moldovei, Comisia Naţională a Pieţei Financiare, Centrul Naţional Anticorupţie, Consiliul Concurenței, etc. În vederea asigurării transparenţei în procesul decizional, a fost asigurată consultarea documentului cu mediul academic şi de afaceri, fiind recepţionate propunerile şi recomandările acestora, care au fost luate în consideraţie în procesul definitivării documentului.

Planul de acţiuni prevede acțiuni imediate și pe termen mediu care ţintesc neadmiterea aprofundării în continuare a crizei economice, readucerea economiei naţionale pe o traiectorie ascendentă şi asigurarea premiselor pentru dezvoltarea economică echilibrată. Astfel, documentul este axat pe următoarele priorităţi de bază:

1. Asigurarea stabilității sectorului financiar-bancar;
2. Stabilizarea și eficientizarea finanțelor publice;
3. Dezvoltarea mediului de afacere;
4. Atragerea investițiilor și promovarea exporturilor;
5. Susținerea sectorului privat din domeniul agriculturii;
6. Susținerea păturilor vulnerabile ale populației;
7. Eficientizarea activității instituțiilor statului.

Menţionăm că Planul de acţiuni asigură complementaritatea cu alte documente de viziune strategică ale Guvernului, avînd menirea prin acţiuni concrete şi specifice în contextul actual al crizei să creeze o platformă sigură de revenire la o situaţie economică stabilă, necesară pentru implementarea cu succes a Programului de activitate al Guvernului și altor documente sectoriale de planificare.

Conform estimărilor efectuate în procesul elaborării documentului, se preconizează ca acţiunile implementate în cadrul Planului să contribuie la readuce economiei ţării pe o traiectorie de creştere deja începînd cu anul 2016, procesul respectiv fiind însoţit de diminuarea deficitului bugetar şi stabilizarea inflaţiei, înviorarea procesului investiţional şi revigorarea comerţului exterior.

O bună parte din acţiunile imediate şi pe termen scurt nu necesită resurse financiare adiţionale, altele decît cele bugetate şi cele finanţate prin programele sectoriale ale partenerilor de dezvoltare. Astfel, prevederile Planului de acţiuni vor fi realizate în limita resurselor financiare disponibile pentru primul an de implementare. Totodată, pentru acţiunile care implică costuri suplimentare şi sunt proiectate pentru al doilea an de implementare, autorităţile administrative centrale şi instituţiile responsabile urmează să proiecteze mijloacele necesare în cadrul următorului ciclu de planificare bugetară pe termen mediu. De asemenea, vor fi realizate acţiunile necesare pentru atragerea asistenţei externe a partenerilor de dezvoltare în vederea asigurării implementării integrale a prevederilor Planului de acţiuni.

Coordonarea şi monitorizarea procesului de implementare a Planului de acţiuni va fi asigurată de către Grupul de coordonare la nivel înalt, condus de Viceprim-ministru, ministru al economiei, în componenţa căruia vor fi incluşi conducătorii autorităţilor administrative centrale, instituţiilor relevante şi reprezentanţii societăţii civile. Instituirea mecanismului respectiv a fost generată de necesitatea asigurării unei cooperări eficiente atît între instituţiile guvernamentale şi cele extraguvernamentale (BNM, CC, CNPF, etc.), cît şi de necesitatea asigurării unei platforme permanente de conlucrare şi comunicare cu mediul de afaceri şi societatea civilă.

**Viceministru Octavian CALMÎC**